Stredná odborná škola – Szakközépiskola Štúrovo
Sv. Štefana 81, Štúrovo

                       BEZPEČNOSTNÝ  PROJEKT
                       INFORMAČNÉHO SYSTÉMU 
                                  SOŠ v ŠTÚROVE 

                                                   september 2008

  Bezpečnostný projekt  informačného systému 
Strednej odbornej školy Štúrovo
/ďalej len SOŠ/

    Tento bezpečnostný projekt informačného systému vymedzuje rozsah a spôsob technických, organizačných a personálnych opatrení, potrebných na eliminovanie a minimalizovanie hrozieb a rizík pôsobiacich na informačný systém z hľadiska narušenia jeho bezpečnosti, spoľahlivosti a funkčnosti.  Bezpečnostný projekt má dôverný charakter a riaditeľ SOŠ oboznámi s celým jeho obsahom len inšpektorov Úradu na ochranu osobných údajov a osoby dozerajúce na dodržiavanie zákona o ochrane osobných údajov, ktoré ustanoví na základe § 19 ods. 2 zákona č. 428/2002 Z.z.  Ostatní zamestnanci SOŠ budú oboznámení len s bezpečnostnými smernicami  (s časťou C  tohto bezpečnostného projektu).

A/  Bezpečnostný zámer

Základným bezpečnostným cieľom je ochrana osobných údajov fyzických osôb SOŠ pri ich spracúvaní v zmysle zákona č. 428/2002 Z.z.  pred ich možným zneužitím.  Konkrétne ide o osobné údaje detí, žiakov a zamestnancov SOŠ.  Minimálne požadované bezpečnostné opatrenia sú také, ktoré zamedzia relatívne ľahkému prístupu narušiteľa k informačnému systému.  Skvalitňovanie a rozširovanie existujúcich bezpečnostných opatrení (najmä technických) bude prispôsobené ekonomickým možnostiam SOŠ .

Medzi osobné údaje detí a žiakov SOŠ, ktoré smie SOŠ získavať a spracúvať na základe zákona ( § 29,ods.7,  zák. č. 596/2003 Z.z.. o štátnej správe v školstve)  aj bez písomného súhlasu dotknutých osôb,  patria :
a/ osobné údaje týkajúce sa identifikácie osoby dieťaťa alebo žiaka :
1. meno a priezvisko
    2. dátum a miesto narodenia
    3. bydlisko
    4. rodné číslo
    5. štátna príslušnosť
    6. národnosť
    7. osobné údaje o identifikácii zákonných zástupcov dieťaťa a žiaka
b/ osobné údaje týkajúce sa zdravia dieťaťa alebo žiaka
c/ osobné údaje týkajúce sa mentálnej identity vrátane výsledkov pedagogicko-psychologickej
    a špeciálnopedagogickej diagnostiky dieťaťa alebo žiaka.   
    Iné osobné údaje detí a žiakov nesmie prevádzkovateľ informačného systému SOŠ 
    bez písomného súhlasu zákonného zástupcu dieťaťa alebo plnoletého žiaka spracúvať.

Medzi osobné údaje zamestnancov SOŠ, ktoré nesmie SOŠ získavať a spracúvať 
bez písomného súhlasu dotknutých osôb, patria najmä tieto :
-	priezvisko a meno zamestnanca
-	rodné číslo, dátum a miesto narodenia zamestnanca
-	adresa trvalého a prechodného pobytu zamestnanca
-	číslo občianskeho alebo iného preukazu zamestnanca
-	rodinný stav zamestnanca
-	štátna príslušnosť zamestnanca
-	údaje o vzdelaní zamestnanca
-	údaje o predchádzajúcich zamestnaniach
-	údaje o zmenenej pracovnej schopnosti zamestnanca
-	údaje o konaniach (trestných, exekučných a pod.) vedených proti zamestnancovi 
-	údaje o rodinných príslušníkoch zamestnanca

Spracúvanie osobných údajov, ktoré odhaľujú rasový alebo etnický pôvod, politické názory, náboženskú vieru alebo svetonázor, členstvo v politických stranách alebo politických hnutiach, členstvo v odborových organizáciách a údaje týkajúce sa zdravia alebo pohlavného života je zákonom zakázané (§ 8 ods. 1 zák. č. 428/2002 Z.z.).  Tento zákaz neplatí, ak dotknutá osoba dala písomný súhlas na ich spracúvanie (§ 9 ods. 1 zák. č. 428/2002 Z.z.).

	Priestorová, materiálová a prístrojová vybavenosť škôl a je daná normatívmi, ktoré na základe § 14 ods. 6 písm. e) zákona č. 596/2003 Z.z. vypracúva Ministerstvo školstva Slovenskej republiky. Tieto normatívy možno považovať za bezpečnostné štandardy škôl. 

	Osobitne je potrebné vyhodnotiť zabezpečenie počítačovej techniky pred jej fyzickým poškodením, pred zmenou, vymazaním a prípadne aj zničením osobných údajov, ktoré sú v nej obsiahnuté.  V rámci ochrany hardwaru a softwaru je potrebné vyhodnotiť aj možnosti ochrany pred tzv. hackermi.

V rámci organizačných a personálnych opatrení je potrebné zabezpečiť poučenie osôb, ktoré majú alebo môžu mať prístup k informačnému systému (§ 17 zák. č. 428/2002 Z.z.), vykonať odborné školenie pre poverené osoby dozerajúce na dodržiavanie zákona (§ 19 ods. 3), vydať zamestnancom oprávnenia na získavanie osobných údajov (§ 10 ods. 2), vyhotoviť a vyvesiť na verejne prístupnom mieste  Evidenciu o informačnom systéme  (§ 29 a 30 zákona č. 428/2002 Z.z.).  

Ak je majetok školy poistený, súčasťou poistnej zmluvy je aj dojednanie spôsobov zabezpečenia poisteného majetku pre prípad odcudzenia (bezpečnostný štandard požadovaný poisťovňou).  Je potrebné overiť si aktuálny stav zabezpečenia poisteného majetku a v prípade zistených nedostatkov prijať také opatrenia, aby bol poisťovňou požadovaný bezpečnostný štandard zachovaný.  Ak nie je majetok školy poistený, za minimálny bezpečnostný štandard je treba považovať už zmienené normatívy, ktoré vypracovalo Ministerstvo školstva SR na základe § 14 ods. 6 písm. e) zákona č. 596/2003 Z.z. 

Je potrebné zvážiť aj možné narušenie bezpečnosti z okolia informačného systému, pričom pod okolím informačného systému sa rozumie okolie SOŠ.  Ide najmä o zabezpečenie priestoru SOŠ pred potencionálnymi vlamačmi, prípadne pred inými vonkajšími vplyvmi. 

	Medzi riziká, ktoré nie sú pokryté týmto bezpečnostným projektom patrí riziko požiaru, riziko živelnej pohromy, riziko sabotáže, riziko teroristickej akcie a riziko vojny.  Tento bezpečnostný zámer obsahuje všetky skutočnosti, ktoré sú prevádzkovateľovi známe v čase jeho vypracúvania a ktoré ovplyvňujú bezpečnosť osobných údajov, ktoré spracúva.  

Informačný systém školy, nepodlieha registrácii (§ 25 ods. 3 písm. a/  a  i/ zák. č. 428/2002 Z.z.).  Namiesto registračnej povinnosti má škola povinnosť viesť Evidenciu o informačnom systéme.  Evidencia o informačnom systéme je verejná a údaje z nej je prevádzkovateľ povinný bezplatne sprístupniť každému, kto o to požiada  (§ 29 až 32 zákona č. 428/2002 Z.z.). 

SOŠ spracúvava osobné údaje detí a žiakov na základe osobitného zákona (§ 29 ods. 7 zák. č. 596/2003 Z.z. o štátnej správe v školstve) a preto môže osobné údaje detí a žiakov spracúvať v rozsahu nevyhnutnom na dosiahnutie ustanoveného účelu bez súhlasu detí a žiakov,  resp. bez súhlasu ich zákonných zástupcov.  

Pre získavanie osobných údajov zamestnancov SOŠ platí režim podľa § 7 ods. 10 zákona č. 428/2002 Z.z. o ochrane osobných údajov, čo znamená, že získavať osobné údaje zamestnancov SOŠ
 bez ich písomného súhlasu môže SOŠ len vtedy, ak pracovná zmluva dotyčného zamestnanca obsahuje náležitosti podľa § 7 ods. 2 citovaného zákona.  Preto je zámerom tohto bezpečnostného projektu aj preskúmanie personálnej agendy a uvedenie pracovných zmlúv do súladu s touto zákonnou požiadavkou. 

	Pre získavanie osobných údajov o rodinných príslušníkoch zamestnancov platí, že bez písomného súhlasu rodinných príslušníkov nemôže SOŠ ich osobné údaje ani získavať, ani spracúvať.  Keďže písomné súhlasy týchto dotknutých osôb zákon v minulosti nevyžadoval, v osobných spisoch zamestnancov SOŠ sa písomné súhlasy nenachádzajú.  Preto je zámerom tohto bezpečnostného projektu aj to, aby boli po preskúmaní mzdovej a personálnej agendy zadovážané a pozakladané do príslušných spisov písomné súhlasy dotknutých osôb vo všetkých prípadoch, v ktorých to zákon na ochranu osobných údajov ukladá.

B/  Analýza bezpečnosti informačného systému

Výsledkom vykonanej kvalitatívnej analýzy rizík je nasledujúci zoznam hrozieb, ktoré môžu ohroziť dôvernosť, integritu a dostupnosť spracúvaných osobných údajov, spolu s uvedením rozsahu (veľkosti) možného rizika  a prijaté opatrenia, ktoré eliminujú alebo minimalizujú vplyv týchto rizík :

Hrozba vniknutia do priestorov SOŠ nie je veľká, mechanické zábranné prostriedky, resp. technické zabezpečovacie prostriedky sú funkčné a preto nie je potrebné prijímať ďalšie opatrenia, ktoré by riziko vniknutia eliminovali alebo minimalizovali.

Hrozba odcudzenia počítačovej techniky je rovnaká, ako hrozba vniknutia do priestorov SOŠ. V súlade s uvedeným je záver, v zmysle ktorého nie je potrebné prijímať nové opatrenia, ktoré by riziko odcudzenia eliminovali alebo minimalizovali.  

	Hrozba zneužitia počítačovej techniky nepovolanou osobou po jej prípadnom odcudzení, alebo zneužitia priamo v priestoroch SOŠ, je vyššia ako  v predchádzajúcich dvoch bodoch. Každá oprávnená osoba spracúvajúca osobné údaje na počítači je povinná používať prístupové heslo.  Prístupové heslo nesmie oprávnená osoba nikomu prezradiť, najmenej raz za tri mesiace je povinná ho zmeniť a v prípade opustenia počítačového pracoviska je povinná uviesť počítač do takého stavu, aby s ním iná osoba nemohla pracovať.  Okrem toho, monitory počítačov, na ktorých sa spracúvajú osobné údaje, musia byť otočené tak, aby údaje na nich neboli prístupné nepovolaným osobám. 

	Hrozba odcudzenia diskiet a písomnej dokumentácie obsahujúcej osobné údaje, nie je veľká.  Napriek tomu pre uschovávanie týchto médií platí rovnako prísny režim, ako pre uschovávanie tajných písomností, to jest musia byť uložené v uzamykateľných skriniach, skrinkách, alebo zásuvkách.

	Hrozba znehodnotenia diskiet obsahujúcich osobné údaje je nezanedbateľná, ku znehodnoteniu môže dôjsť aj bez vedomia osoby manipulujúcej s disketou.  Disketám hrozí znehodnotenie v blízkosti silného elektromagnetického zdroja a preto je zakázané ich ukladanie do blízkosti takýchto zdrojov (rozhlasových prijímačov, reproduktorov, mobilných telefónov a pod.).  Zakázané je aj prenášanie diskiet v aktovkách, kufríkoch, či kabelkách, pokiaľ je v nich uložený mobilný telefón.

	Hrozba straty alebo odcudzenia diskiet obsahujúcich osobné údaje počas ich prepravy je nezanedbateľná.  Pri preprave poštou sa musia zásielky obsahujúce takéto diskety odosielať doporučenou poštou.  Pri preprave prostredníctvom zamestnanca SOŠ je zamestnanec povinný zachovávať zvýšenú ostražitosť.

	Hrozba zlyhania počítačovej techniky, prípadne hrozba zlyhania počítačového softwéru, je relatívne vysoká.  Každá oprávnená osoba,  ktorá spracúva osobné údaje na počítači je  povinná pravidelne zálohovať dáta.

	Hrozba vniknutia vírusu do informačného systému je vysoká. Každá oprávnená osoba spracúvajúca osobné údaje na počítači je povinná používať nainštalované antivírusové programy.  Za inštaláciu a aktualizáciu antivírusových programov zodpovedá SOŠ.  Podľa svojich ekonomických možností, SOŠ zorganizuje spracúvanie osobných údajov tak, aby boli na Internet napojené len tie počítače, na ktorých sa osobné údaje nespracúvajú.

	Hrozba vniknutia hackera do informačného systému SOŠ sa nepredpokladá, hoci ju vylúčiť nemožno.  Nainštalovanie zábrany pre vstup do vnútorného informačného systému (napr. firewall) je však finančne veľmi náročné, a nezodpovedá momentálnym ekonomickým možnostiam SOŠ.  Preto sa opatrenie na minimalizovanie tohto možného vplyvu neprijíma.  

	Hrozba odpočutia alebo odpozorovania cudzích osobných údajov pri kontakte s dotknutými osobami je minimálna.  Rozhovory s dotknutou osobou  musí viesť oprávnená osoba  diskrétne – tak, aby iné fyzické osoby nemali možnosť získať osobné údaje dotknutej osoby.  Pri spracúvaní osobných údajov prostredníctvom výpočtovej techniky je nevyhnutné zo strany SOŠ, resp. oprávnenej osoby zabezpečiť, aby obrazovka monitora nesprístupňovala osobné údaje dotknutých osôb iným fyzickým osobám.  

Medzi riziká, ktoré nie sú týmto bezpečnostným projektom pokryté, patrí riziko požiaru, riziko živelnej pohromy, riziko sabotáže, riziko teroristickej akcie a riziko vojny.  Tento bezpečnostný zámer obsahuje všetky skutočnosti, ktoré sú SOŠ známe v čase jeho vypracúvania a ktoré ovplyvňujú bezpečnosť osobných údajov, ktoré spracúva.  

C/  Bezpečnostné smernice

 	Získavať osobné údaje smú len zamestnanci, ktorým vydal riaditeľ SOŠ oprávnenie na získavanie osobných údajov.  Zamestnanci, ktorí sú držiteľmi tohto oprávnenia, smú získavať a ďalej spracúvať len také osobné údaje, ktoré sú nevyhnutné na dosiahnutie účelu spracúvania.  Rozsah oprávnení a popis dovolených činností je daný zákonmi, inými všeobecne záväznými právnymi predpismi,  zmluvami  a pokynmi nadriadených.  

	Zamestnanci, ktorí sú držiteľmi oprávnenia, sú povinní dbať na to, aby pri každom získavaní osobných údajov boli schopní preukázať na požiadanie svoju totožnosť a bez vyzvania dotknutej osobe, od ktorej osobné údaje požadujú, vopred oznámiť údaje obsiahnuté v § 10 ods. 1 zákona č. 428/2002 Z.z. o ochrane osobných údajov.

Zamestnanci, ktorým riaditeľ SOŠ nevydal oprávnenie na získavanie osobných údajov, majú vstup do informačného systému zakázaný  a nesmú sa na získavaní a spracúvaní osobných údajov podieľať.  

	Všetci zamestnanci SOŠ sú povinný absolvovať poučenie o právach a povinnostiach ustanovených zákonom o ochrane osobných údajov a podpísať doklad o tom, že toto poučenie absolvovali.  Doklad o tom, že boli poučení, musia podpísať aj osoby, ktoré nie sú zamestnancami SOŠ, ale mohli by prísť do styku s osobnými údajmi náhodne  (externí servisní technici, rodičia žiakov pri príležitostnej návšteve školy a pod.).  Podpísané doklady o poučení sa archivujú.

Pri spracuvávaní osobných údajov musí oprávnená osoba zabezpečiť, aby k osobným údajom nemali prístup zamestnanci, ktorí majú vstup do informačného systému zakázaný, a aby bol prístup zamedzený aj iným nepovolaným osobám.

Akékoľvek listiny alebo diskety obsahujúce osobné údaje, musia byť po skončení práce uložené v uzamknutej skrini, skrinke, alebo zásuvke.  Miestnosť, v ktorej sa nachádzajú média obsahujúce osobné údaje, musí byť počas neprítomnosti poverenej osoby uzamknutá, kľúče od miestnosti nesmie oprávnená osoba ponechávať v zámku;  uvedené sa v plnom rozsahu vzťahuje aj na miestnosti, v ktorých sa nachádzajú počítače, na ktorých sa spracúvajú osobné údaje.

	Každá oprávnená osoba spracúvajúca osobné údaje na počítači, je povinná používať prístupové heslo.  Prístupové heslo nesmie oprávnená osoba nikomu prezradiť, najmenej raz za tri mesiace je povinná ho zmeniť a v prípade opustenia počítačového pracoviska je povinná uviesť počítač do takého stavu, aby s ním iná osoba nemohla pracovať.  Okrem toho, monitory počítačov, na ktorých sa spracúvajú osobné údaje, musia byť otočené tak, aby neboli prístupné nepovolaným osobám.

	V záujme preventívnej ochrany osobných údajov v informačnom systéme pred zlyhaním počítačovej techniky, sa údaje po spracovaní väčších dávok musia zálohovať.  Zálohovacie médium (napr. disketa) sa ukladá oddelene od počítača, na ktorom sa spracúvajú osobné údaje a tak, aby nemohlo dôjsť k poškodeniu alebo zneužitiu tohto média.

V záujme preventívnej ochrany osobných údajov v informačnom systéme pred vonkajšími útokmi, pred vonkajšími vplyvmi a mimoriadnymi situáciami, sú oprávnené osoby povinné využívať nainštalované antivírusové programy.  Za inštaláciu a aktualizovanie antivírusových programov zodpovedá prevádzkovateľ informačného systému.

Je neprípustné vybavovať agendu súvisiacu s obsahom osobných údajov spôsobom, pri ktorom by mohli byť sprístupnené osobné údaje dotknutých osôb aj iným osobám.  Ak nemožno prítomnosť iných fyzických osôb úplne vylúčiť, treba nevyhnutne zabezpečiť dodržiavanie diskrétneho odstupu ostatných osôb od miesta, v ktorom prichádza ku vzájomnej komunikácii „dotknutej” a “oprávnenej” osoby. 

	Disketám hrozí znehodnotenie v blízkosti silného elektromagnetického zdroja a preto sa zakazuje ich ukladanie do blízkosti takýchto zdrojov (rozhlasových prijímačov, reproduktorov, mobilných telefónov a pod.).  Zakázané je aj prenášanie diskiet v aktovkách, kufríkoch, či kabelkách, pokiaľ je v nich súčasne uložený aj mobilný telefón.

Všetci zamestnanci sú povinní existujúce mechanické zábranné prostriedky, resp. technické zabezpečovacie prostriedky pri ochrane osobných údajov i majetku SOŠ riadne využívať.  Sú povinní chrániť kľúče a obdobné prostriedky pred stratou a zneužitím, a prípadnú stratu ihneď nahlásiť nadriadenému, alebo riaditeľovi SOŠ.

Povinnosť SOŠ archivovať pedagogickú, mzdovú a personálnu dokumentáciu, je stanovená osobitnými predpismi.  Pre všetky osobné údaje platí, že po uplynutí stanovenej archivačnej lehoty musí SOŠ osobné údaje bezodkladne zlikvidovať  (§ 13 zákona č. 428/2002 Z.z.).  

	Zákon č. 428/2002 Z.z. predpokladá, že právo na kontrolu dodržiavania tohto zákona prevádzkovateľom má nielen Úrad na ochranu osobných údajov, ale aj verejnosť.  Za tým účelom musia byť všetky základné údaje o informačnom systéme SOŠ obsiahnuté v Evidencii o informačnom systéme (príloha č. 5), ktorá musí byť vždy vyvesená na mieste prístupnom verejnosti (vo vestibule SOŠ).  Právo na informácie obsiahnuté v evidencii o informačnom systéme nemožno odmietnuť nikomu. 

Pri technických haváriach, poruchách a iných mimoriadnych situáciach ohrozujúcich informačný systém, je oprávnená osoba povinná bezodkladne urobiť opatrenia proti hroziacej škode a upozorniť na hrozbu riaditeľa SOŠ alebo zodpovednú osobu.  Ak ide o mimoriadnu situáciu ohrozujúcu celý objekt SOŠ, je oprávnená osoba povinná urobiť podľa okolností aj iné vhodné opatrenia  (privolať hasičov,  privolať políciu  a pod.).

Za dozor nad dodržiavaním zákona o ochrane osobných údajov a nad dodržiavaním týchto bezpečnostných smerníc zodpovedá v plnom rozsahu poverená osoba.  Poverená osoba vykonáva dozor priebežne a na všetky skutočnosti ohrozujúce bezpečnosť osobných údajov riaditeľa SOŠ bezodkladne písomne upozorňuje.  

Poverená osoba je povinná absolvovať odborné školenie o právach, povinnostiach a zodpovednosti pri spracúvaní osobných údajov.

Inšpektori Úradu na ochranu osobných údajov sú oprávnení vstupovať do všetkých priestorov SOŠ, sú oprávnení vyžadovať od SOŠ a jej zamestnancov, aby im poskytli písomnosti i údaje spracúvané na pamäťových médiách, vrátane technických nosičov údajov a ďalšie materiály potrebné na výkon kontroly.  Sú oprávnení požadovať od kontrolovanej osoby úplné a pravdivé ústne a písomné informácie, vyjadrenia a vysvetlenia ku kontrolovaným a súvisiacim skutočnostiam a k zisteným nedostatkom (§ 39 zákona č. 48/2002 Z.z.).  Povinnosť mlčanlivosti vo vzťahu k inšpektorom Úradu na ochranu osobných údajov neplatí (§ 18 ods. 5  zákona č. 48/2002 Z.z.).

	V rámci súčinnosti je SOŠ povinná vytvoriť inšpektorom primerané podmienky na výkon kontroly a spracovanie kontrolných zistení a zdržať sa akéhokoľvek konania, ktoré by mohlo výkon kontroly mariť.  Pod vytvorením primeraných podmienok na výkon kontroly treba rozumieť napríklad aj poskytnutie primeraného priestoru pre výkon kontroly (v rámci možností SOŠ).  Za marenie výkonu kontroly by bolo možné považovať napríklad aj odmietnutie informácie, vyjadrenia alebo vysvetlenia ku kontrolovaným skutočnostiam.

Inšpektori úradu prevádzkovateľovi spravidla ohlásia svoj úmysel vykonať kontrolu vopred a termín začiatku kontroly s prevádzkovateľom spravidla dohodnú.  Sú však oprávnení vykonávať aj kontroly s momentom prekvapenia.  Ak by mohla kontrola s momentom prekvapenia sťažiť alebo znemožniť činnosť školy, je potrebné inšpektorom navrhnúť vhodný časový posun začiatku kontroly (napr. po skončení vyučovania),  odmietnutie kontroly je sankcionovateľné poriadkovou pokutou.

V Štúrove dňa 2.10.2008

. . . . . . . . . . . . . . . . . . . . . . . . .
riaditeľ SOŠ

Príloha k bezpečnostnému projektu

Základné údaje o informačnom systéme

Prevádzkovateľ informačného systému :            	Stredná odborná škola - Szakközépiskola, Sv.Štefana 81, Štúrovo
                                                                                  	Sv. Štefana  81
	943 03  Štúrovo

Meno osoby zodpovednej za spracovanie 			
bezpečnostného projektu :				Ing. František Valko

Počet zamestnancov prevádzkovateľa :		73

Rozsah bezpečnostného projektu :			Spracúvanie osobných údajov 
       							detí, žiakov a zamestnancov

Názov informačného systému, 			
alebo informačných systémov :			WinIBEU, aScAgenda

Je škola pripojená na Internet ?							ÁNO	 

Sú na Internet pripojené aj počítače, 							
na ktorých škola spracúva osobné údaje ?						ÁNO	 

Majú k počítačom, na ktorých škola				
spracúva osobné údaje, prístup len oprávnené osoby ?				ÁNO	 

Sú prístupy k počítačom, na ktorých škola		
spracúva osobné údaje zaheslované ?							ÁNO	

Používajú oprávnené osoby 								
pri vstupe do informačného systému prístupové heslá ?				ÁNO	 

Uschovávajú sa písomnosti, diskety a iné média obsahujúce osobné údaje 		
len v uzamknutých skriniach, skrinkách alebo zásuvkách ?				ÁNO	

Sú miestnosti, v ktorých sa nachádzajú počítače, písomnosti a média		
obsahujúce osobné údaje dostatočne mechanicky zabezpečené ?			ÁNO	

Je škola zabezpečená poplachovým systémom 			
slúžiacim na zisťovanie neoprávneného vstupu do objektu ?				ÁNO	

Je škola zabezpečená kamerovou zostavou 			
v rámci uzatvoreného televízneho okruhu ?						 NIE

Je škola zabezpečená elektrickou požiarnou signalizáciou ?				 NIE